**EMBERI ERŐFORRÁSOK MINISZTÉRIUMA**

**FELSŐOKTATÁSÉRT FELELŐS ÁLLAMTITKÁR**

**ÚTMUTATÓ**

**a felsőoktatási intézmények kutatás-fejlesztési vállalkozási tevékenységének tartalmáról, elszámolási szabályairól**

**Budapest, 2016. február**

**1. A KFI vállalkozási tevékenység törvényi megjelenítésének célja, előzményei**

A **Kormány** 2014. december 22-i ülésén a felsőoktatási Stratégia céljainak, intézkedési irányainak tárgyalása során **megállapította**, hogy **kutatás-fejlesztési területen** **egyetért** az állami felsőoktatási intézmények részére egy speciális, az államháztartási gazdálkodási szabályok alól részben mentesített, **piaci működés lehetőségét megteremtő vállalkozási tevékenység biztosításának lehetőségével**, javítva ezzel szerepüket, külső forrásbevonó képességüket az innováció területén.

A modern felsőoktatási intézmények küldetése az oktatás és a kutatás mellett a tudásvagyon társadalmi-gazdasági hasznosítása: a tudásalapú társadalom keretei között a felsőoktatásnak meghatározó szerepe van abban, hogy a magas hozzáadottérték-tartalmú tevékenységek aránya – a felsőoktatás és a gazdaság közötti tudástranszfer folyamatok jelentős megerősítése és hatékonyabbá tétele által – jelentősen növekedjen a nemzetgazdaságban.

A Stratégia egyik kiemelkedő célja az oktatási és kutatási területeken a piaci forrásbevonó-képesség javítása, az ehhez szükséges jogszabályi környezet megteremtése, méghozzá oly módon, hogy az ipari, vállalati kapcsolatok, együttműködések erősödéséből származó **tudományos és anyagi „haszon”** elsősorban ne az állami felsőoktatási intézmények által alapított gazdasági társaságoknál, hanem **közvetlenül a** szigorúbb elszámolási kötelezettségeket teljesíteni köteles, **költségvetési szervi formában működő intézményeknél jelenjen meg**.

Nélkülözhetetlen volt ezért egy olyan, speciális tevékenységi forma törvényi definiálása és az ahhoz szükséges egyedi szabályozórendszer kialakítása, amely **képes biztosítani a költségvetési szervi formában működő intézmények esetében is ennek feltételeit**.

Fontos ugyanakkor, hogy a speciális szabályozású felsőoktatási kutatás-fejlesztési vállalkozási tevékenység köre, e vállalkozási tevékenységek végzésének és elszámolásának szabályai egyértelműen, **az államháztartási forrásokból végzett kutatás-fejlesztési és innovációs tevékenységek körétől élesen elhatárolva** kerüljenek meghatározásra, biztosítva ezzel az elszámolásuk ellenőrizhetőségét.

A szabályozás átalakítását másrészt indokolttá tette a Magyar Tudományos Akadémia köztestületi költségvetési szervként működő kutatóintézeteinek tevékenységére és a központi költségvetési szervként működő felsőoktatási intézmények kutatási tevékenységeire vonatkozó **szabályozás egységesítésével a két intézménytípus közötti „esélyegyenlőség” megteremtése** is.

**2. A KFI vállalkozási tevékenység fogalma, tartalma**

A jogi szabályozás „a felsőoktatási kutatás-fejlesztési vállalkozási **tevékenység**” (továbbiakban: KFI vállalkozási tevékenység**) tartalmának a nemzeti felsőoktatásról szóló törvényben való definiálására és** a KFI vállalkozási tevékenységi folyamat **szabályozására épül**, kötelező szervezeti keretek előírása nélkül.

A felsőoktatási kutatás-fejlesztési vállalkozási tevékenység (továbbiakban: KFI vállalkozási tevékenység) meghatározása a nemzeti felsőoktatásról szóló 2011. évi CCIV. törvényben (továbbiakban: Nftv.):

108. § *(E törvény alkalmazásában)*

 „4a. *felsőoktatási kutatás-fejlesztési vállalkozási tevékenység:* államháztartáson kívülről származó bevételből, megrendelés alapján vagy együttműködés keretében az állami felsőoktatási intézmény alaptevékenységként végzett, a tudományos kutatásról, fejlesztésről és innovációról szóló törvény 3. § 11. pontjában meghatározott kutatás-fejlesztési és 6. pontjában meghatározott innovációs tevékenységek, továbbá ezek résztevékenységei;”

A szabályozás tartalma szempontjából lényeges, hogy **a KFI vállalkozási tevékenység** mind az Nftv. 2. § (1) bekezdésében foglalt, mind az államháztartásról szóló 2011. évi CXCV. törvény (továbbiakban: Áht.) 7. §-ában foglalt definíció szerint **fogalmilag az alaptevékenységi körbe tartozik**, a felsőoktatási kutatás-fejlesztési vállalkozási tevékenységek kiemelése, e körben sajátos rendelkezések megállapítása ezt figyelembe véve történt.

A felsőoktatási kutatás-fejlesztési vállalkozási tevékenységbe sorolandó **tevékenységek köre** tehát:

* kizárólag **nem** hazai **költségvetési forrásból**, megrendelés alapján vagy együttműködés keretében végzett,
	+ a tudományos kutatásról, fejlesztésről és innovációról szóló 2014. évi LXXVI. törvény 3. § 11. pontjában meghatározott **kutatási, fejlesztési tevékenység**,
	+ a tudományos kutatásról, fejlesztésről és innovációról szóló 2014. évi LXXVI. törvény 3. § 6. pontjában meghatározott **innovációs tevékenységek**, továbbá
	+ **ezek** olyan **résztevékenységei**, amelyeket az egyetemek, főiskolák tipikusan a vállalati kutatás-fejlesztési projektekhez és innovációhoz nyújtanak.

**Innováció fogalma** a törvényi definíció alapján:

* ***Cél***: a gazdasági tevékenység hatékonyságának, jövedelmezőségének javítása, a kedvező társadalmi és környezeti hatások elérése
* ***Eszköz***: tudományos, műszaki, szervezési, gazdálkodási, kereskedelmi műveletek
* ***Eredmény***:

- új, vagy lényegesen módosított termék, eljárás, szolgáltatás;

- új, vagy lényegesen módosított eljárás, technológia alkalmazása, piaci bevezetése

- újdonság: általában, az adott ágazatban, vagy csak az adott szervezetnél.

**Résztevékenység**: minden olyan tevékenységi elem (pl. akár műszaki mérés, szakértői tanácsadás, képzés is), amely hozzájárul a szerződéses partner kutatás-fejlesztés vagy innováció körébe tartozó tevékenységéhez. Fontos, hogy a jogszabályi definíciónak való megfelelés érdekében az ebbe a körbe tartozó szerződésekből kiolvashatónak kell lennie a megrendelő oldalán fennálló kutatás-fejlesztési vagy innovációs célnak (Pl. ha a megrendelő vállalatnál az innováció tárgya egy új vállalatirányítási rendszer bevezetése, és az egyetem ehhez kapcsolódóan kap megrendelést az azt működtető munkatársak képzésére, a szerződésben utalni kell a képzés vállalati innovációs céljára. Ugyanígy pl. műszaki mérés esetén a megrendelésben szerepeltetni kell, hogy a mérések célja egy adott termék, technológia továbbfejlesztése, javítása, hatékonyságának növelése.).

**3. KFI vállalkozási tevékenység szabályozási elemei**

A törvény a KFI vállalkozási tevékenységhez az alábbi speciális szabályokat rendeli:

* a KFI vállalkozási tevékenység **elkülönült**, államkincstárnál vezetett **fizetési számlával rendelkezik**, bevételeit ezen a számlán fogadja, kiadásait erről teljesíti;
* a KFI vállalkozási tevékenység **elszámolása** mind a költségvetési, mind a pénzügyi számvitelben **más alaptevékenységeitől és a vállalkozási tevékenységeitől elkülönítetten** (is) történik;
* a KFI vállalkozási tevékenység kiadásainak (költségeinek) és bevételeinek jogszabály szerinti felhasználásáért, elszámolásáért, a szükséges működési feltételek megteremtéséért a kancellár, a szakmai tartalomért a rektor felel;
* a KFI vállalkozási tevékenységéből származó **maradványának** az e tevékenysége érdekében felmerült kiadások teljesítését követően **fennmaradt részét** a felsőoktatási intézmény az Nftv. szerinti (oktatási, tudományos kutatási és művészeti alkotótevékenység) **alaptevékenységének fejlesztésére fordíthatja**.

A közbeszerzésekre vonatkozó kivételi szabályok:

1) a KFI vállalkozási tevékenység érdekében és

2) az e tevékenységének eredménye felhasználása során

megvalósított közbeszerzések nem tartoznak

* a központosított közbeszerzési rendszerről szóló és
* a közbeszerzések központi ellenőrzéséről és engedélyezéséről szóló

kormányrendeletek, valamint

* az 1982/2013. (XII. 29.) Korm. határozat

hatálya alá;

**4. KFI vállalkozási tevékenység végzésének tilalma intézményi társaságban**

A szabályozás bevezetésével elérni kívánt közpolitikai cél akkor teljesülhet teljes körűen, ha **párhuzamosan megtörténik** a kutatás-fejlesztési vállalkozási tevékenység körébe eső tevékenységek gazdasági társaságokból való „visszaszervezése”, illetve ilyen célú új társaság alapításának, abban való részesedés szerzésének tilalma.

Ennek érdekében az Nftv. megtiltja az e körbe tartozó tevékenységek gazdasági társaságon keresztüli ellátását azzal, hogy

* ilyen tevékenységre az intézményi társaság új szerződést már nem köthet;
* a 2015. december 31-ig megkötött szerződések teljesítésére mód van, azokat 2017. december 31-ig, illetve az intézményi társaság hatályos szerződése alapján folyamatban lévő tevékenységeinek befejezését tartalmazó üzleti év végéig, de **legkésőbb 2020. december 31-ig ki kell vezetni**, vagy az állami felsőoktatási intézmény részesedését az intézményi társaságban meg kell szüntetni.

Folyamatban lévő kötelezettségnek kell tekinteni természetesen a korábbi uniós pályázatok fenntartási kötelezettségeit is, az átmeneti szabály ezekre is vonatkozik.

Annak sincs akadálya ugyanakkor, hogy – amennyiben a szerződés engedi – már futó szerződések teljesítését átvegye az intézmény a társaságától.

**A KFI vállalkozási tevékenység elkülönített elszámolásának szabályai**

**1. Az elkülönített elszámolás tartalma**

 Az Nftv. előírásai alapján a KFI vállalkozási tevékenységről – az elemi költségvetési tervezéshez és a beszámolóhoz kapcsolódóan (de nem annak részeként!) – különálló adatszolgáltatást kell teljesíteni a fenntartó (az EMMI Felsőoktatásért Felelős Államtitkársága) felé.

Az adatszolgáltatáshoz sajátos, de a tervezés-beszámolás űrlapjaiból kiinduló, azokkal összehangolt űrlapgarnitúra készült, mely tartalmazza

1. ***a költségvetési számvitel szerinti kiadásokat (51) és bevételeket (52) kormányzati funkciókra és témaszámokra (programokra) bontva –***

Az űrlapok az elemi beszámoló kormányzati funkciónkénti kiadásokat és bevételeket megjelenítő űrlapjaiból kiindulva tartalmazzák a KFI vállalkozási tevékenység szempontjából releváns rovatokat. Ezt a két űrlapot (A használt programkódokat tartalmazó 59-es űrlappal együtt) tervezéskor is be kell nyújtani (csak az összesítő rovatok kitöltésével), ugyanakkor –az elemi költségvetéstől eltérően – ennek adatai nem „kötelező erejűek”, azoktól a tényadatok eltérhetnek, tervezésben való használatuk célja elsősorban az intézmények külső forrásbevonó képességét erősítő stratégiai gondolkodás, tervezés támogatása, erősítése.

1. ***a pénzügyi számvitel szerinti költségeket és egyes ráfordításokat, valamint eredményszemléletű bevételeket (55) kormányzati funkciókra és témaszámokra (programokra) bontva –***

Az űrlap a szakfeladatonkénti önköltséget bemutató beszámoló-űrlapból indul ki, azonban – attól eltérően – tartalmazza az egyes szakfeladatok/programok pénzügyi számvitel szerinti önköltségén túl az azokhoz rendelhető, de az önköltségben meg nem jelenő ráfordításokat is.

1. ***maradvány-kimutatást és a korábbi évek maradványának felhasználásáról szóló kimutatást a KFI vállalkozási tevékenységek összességére (53) –***

A törvény a KFI tevékenységek összességére vonatkozóan határozza meg a felhasználható forrás és a maradvány-felhasználás szabályait, így az űrlapon a maradványt és annak a törvényben meghatározott célok szerinti felhasználását a KFI vállalkozási tevékenységek összességére kell elszámolni. Az a jogszabályi rendelkezés tehát, hogy a KFI vállalkozási tevékenység kizárólag államháztartáson kívüli forrásból végezhető, úgy teljesül, hogy a beszámoló űrlapon az e tevékenységek összesített tárgyévi maradványa negatív nem lehet.

1. ***programkódok (témaszámok) jegyzékét (59) –***

Az űrlapon az azonosíthatóság érdekében fel kell sorolni a használt programkódokat, az azokhoz tartozó szerződéses partner megnevezését és a szerződés tárgyát, illetve jellegét (pl. együttműködés, hosszú távú vagy rendszeres megrendelés).

**Programok elkülönítése**: Önálló programnak kell tekinteni és különálló programkódon (témaszámon) kell elkülöníteni a hosszabb távú (több éves) együttműködési megállapodáson vagy állandó vállalati partner rendszeres megrendelésein alapuló tevékenységeket minden esetben, illetve ezen túl minden olyan megrendelést, együttműködést, amelyet az intézmény a saját stratégiája, fejlesztési terve alapján meghatározónak, fontosnak tekint. Az önálló programként nem definiált tevékenységek (elsősorban egyedi megrendelések) pénzügyi adatait összesítve, gyűjtőkódon kell az űrlapokon megjeleníteni. Az intézmény döntése alapján különálló gyűjtőkód alkalmazható a 2016. január 1-je előtt megkötött, folyamatban lévő kisebb szerződések elszámolására is.

A programkódok tekintetében formakényszer nincs, használhatók az intézmény számviteli rendszerében megszokott egyedi azonosítók, témaszámok, munkaszámok.

**Az intézmény folyamatban lévő szerződéseinek elszámolása**: Mivel a jogszabály nem határoz meg átmeneti szabályt az intézmény ilyen tárgyú, előző év(ek)ről áthúzódó szerződései tekintetében, így azok 2016-ban esedékes kiadásait és bevételeit – egy köztes elszámolást követően a KFI vállalkozási tevékenységek között kell elszámolni az alábbiak szerint:

* azon szerződések esetében, ahol kiadásokat kell még teljesíteni 2016-ban és az ahhoz kapcsolódó bevétel már 2015-ben elszámolásra került, a kiadások teljesítéséhez szükséges fedezetet az elkülönített elszámolási számlára át kell vezetni;
* azon szerződések esetében, ahol a kiadások teljesítése (vagy azok egy része) már megtörtént 2015-ben és a bevétel 2016-ban realizálódik, az elszámolási számlára beérkezett bevételből a szerződéshez kapcsolódó korábbi kiadások az intézmény belső elszámolási rendje szerint az azt megelőlegező szervezeti egységnek megtéríthető, vagy az elszámolási számlán hagyható, pl. más szerződések kiadásainak megelőlegezése érdekében.